open-index/open-wikipedia-markdown huggingface dataset:
Mpena-Wareɛ

Anaa Mpenatweɛ ka awareɛ ahodoɔ a ɛntia Akanfoɔ amammerɛ a ɛfa awarew no ho. 

Ɛyɛ awareɛ a ɔbarima bi ne ɔbaa bi tumi tena ase se awarefoɔ nanso na ɛnnyɛ adeɛ a, ɔbarima no akɔ hunu ɔbaa no abusuafoɔ akɔtu ɔbaa no tiri nsa anaase wakɔyɛ ɔbaa no ho adeɛ. Ɛbetumi aba se, ɔwaree abaa no akyɛre yie a, ɔne no awo mma bebree na afei nso ɔde nsa akɔbɔ kɔkɔɔkɔ wɔ ɔbaa no abusuafoɔ hɔnanso ne tiri-adeɛ ne tiri - nsa no deɛ, na ɔnyɛɛ ho hwee. Yei kyerɛ sɛ, awareɛ no da so yɛ mpena awareɛ .Sɛ ɔbarima no anaa ɔbaa no mu baako wu a, ɛnyɛ nhyɛ sɛ emu biara abusuafoɔ bɛpene so ama baako a aka no, bɛyɛ deɛ wawuo no kuna.

## Baabi a Mmoa Firi
Dangbe Kasa

Dangbe a ɛno ara ne Dangme yɛ Ga-Dangme kasa no mu baako a ɛhyɛ Kwa kasa abusuakuo no ase. Wɔn a wɔka kasa yi wɔ Nkran a ɛwɔ Ghana anaafo-apueiɛ ne ɔman Togo mu. 

Saa kasa yi ara no, sɛ yɛkɔ mantam bi te sɛ Apueiɛ, Firaw mantam ne "Greater Accra" mantam mu a yɛwɔ nkorɔfoɔ a wɔka kasa no. Ɛyɛ kasa dodoɔ no ara de di nkitaho wɔ dwam ne mmeaeɛ bi te sɛ Ada ne mpɔtam. Wɔde Dangbe kasa yi kyerɛ mmɔfra adeɛ wɔ sukuu ahodoɔ mu.

## Baabi A Menyaa Mmoa Firiiɛ
Afena-Wareɛ

Sɛ ɔhene bi anaa ɔdehyeɛ anaa sikani bi ware afenaa bi a ɔne no te wɔ ne fie na ɔresom no a, ɛno ne afenaa wareɛ no. Tete no na ahemfo anaa asikafoɔ bi kɔtɔ mfenaa anaa wɔnya mfenaa ma wɔbesom wɔn. Sɛ wɔn mu bi nyini na sɛ ahemfo anaa saa nnipa yi hwɛ sɛ, wɔn mu bi ho yɛ no fɛ a ɔtumi ware mu bi. 

## Afena-Wareɛ ho Amanneɛ Ahodoɔ
Ͻbarima anaa ɔhene no a wafa saa afenaa no nyɛ ne ho adeɛ biara ɛfiri sɛ ɔyɛ ɔno ankasa ne "fie - nipa". Mma baa saa awareɛ no mu a, wɔyɛ ɔbaa no baa no agyapadeɛ.

## Baabi a Mmoa Firi
Onyinatiase (Anyinatiase)

Ɔkwan a yɛfaa so nyaa saa kuro yi din ne nie.Owura Paul Nimo a ɔwɔ Abɔno Information Center kyerɛ sɛ kane no na akokoakoko no nti na yɛn nananom repɛ baabi asoɔɛ no wɔbɛtoo Onyina Kɛseɛ a ɛyɛ tiatia a asase a saa Onyina Kɛseɛ no no si no yɛ asase pa a nnipa bɛtumi atena so ama ayɛ yie nti wɔbɔɔ wɔn sese wɔ saa Onyina Kɛseɛ yi ase de hɔ yɛɛ wɔn atenaeɛ bɛsi nnɛ. 

Nti wɔde saa Onyina tiatia yi din too wɔn atenaeɛ yi so sɛ Onyina Tiatiase na ɛnnɛ yi abɛdane Anyina Tiatiase. Ɛnam sɛ na ɔtadeɛ Bosomtwe no da Onyina yi ano na wɔbɛtumi de saa nsuo adi wɔn dwuma nti ɛma ɛhɔ asetena yɛɛ wɔn anika yie.

## Baabi a menyaa mmoa firiiɛ
Awareɛ mu Nhyehwɛmu

Akanfoɔ amammerɛ ne sɛ, Agya na ɔware ma ne ba barima a waso awareɛ nanso Akanfoɔ mpere wɔn ho ntutu mmirika mfa wɔn ho nkɔhyɛ awareɛ mu ɛfiri sɛ awareɛ kwan ware. Afei nso awareɛ nte sɛ nsafufuo na wɔakɔka ahwɛ. Ne saa nti na Akanfoɔ to wɔn bo ase hwehwɛ mu yie ansa na wɔde wɔn ho akɔhyɛ awareɛ mu no. Ɛyɛ ɔbarima no ne ɔbaa no nyinaa awofoɔ ne wɔn abusuafoɔ asɛdeɛ sɛ, wɔyɛ saa nhwehwɛmu yi.

## Botaeɛ
1. Deɛ nti a Akanfoɔ yɛ nhwehwɛmu wɔ awareɛ mu ne sɛ, wɔpɛ sɛ wɔhunu sɛ efie a wɔn dehyeɛ no rekɔwura mu no yɛ efipa a ɛbɛma no anya ahotɔ. Sɛ yɛka ahotɔ a, na sɛbe ɛnyɛ sika na mmom ɛyɛ ɔdɔ, nteaseɛ, anidie ne ahofama a efie hɔ nnipa no bɛnya de ama ɔbaa no wo n'awareɛ akwantuo a ɔrekɔwura mu no.

2. Akanfoɔ yɛ nhwehwɛmu sɛ ɛbɛye a, obi nkɔware ne busuani anaa onipa a ɔne no firi mogya koro.

3. Akanfoɔ mpɛ sɛ wɔn dehyeɛ bɛko awareɛ wɔ abusua bi a yarebɔne bi wɔ mu. Wɔhwɛ se yarebɔne binom te sɛ nsamanwa, ɛdam, ɛtwirɛ ne kwata nni abusua no biara mu.

4.Wɔhwɛ sɛ suban bɔne binom te se awudie, nsanom korɔnobɔ nni abusua no biara mu ansa na wɔapene so ama wɔn adehyeɛ no aware.

## Baabi a Mmoa Firi
Tiri Nsa

Tiri nsa yɛ nsa ne sika kakra a Akanfoc awareɛ mu no, ɔbarima a, ɔrekɔkgye ɔbaa bi awareɛ no tua ma ɔbaa no abusuafoɔ de di adanseɛ sɛ wabɛgye no awareɛ. Tete no, na ɛyɛ sika ne nsa (mmorɔsa). Saa nsa yi na ɛdi adanseɛ sɛ ɔbarima no aware ɔbaa no amammerɛ kwan so. Nsa a ɛsi akyire no na sɛ wɔwie amanneɛ no nyinaa a wɔtu ano de bi yi mpaeɛ na wɔkyɛ ma obiara nya bi nom. 

Sɛ ɔbarima bi yɛ ɔbaa ho adeɛ na sɛ wantu ne tiri-nsa no a, na awareɛ no nya nnii mu. Sɛ ɔbarima foforɔ kɔfa ɔbaa no a, ɔntua ayeferɛ biara. Afei sɛ ɔbarima no wu a, ɛnyɛ nhyɛ sɛ ɔbaa no bɛyɛ no kuna. Sɛ awareɛ no gu na sɛ mfomsoɔ no firi ɔbaa no a, ne papa bɛtua tiri nsa no ama ɔbarima no. Wɔkyekyɛ saa sika no bi ma obusuani biara nya ne kyɛfa.  

## Baabi a, Mmoa Firi
Ogyama Mu (Agyama Mu)

Sogyaman a ɔno nso wɔ Abɔno information nso kyerɛ sɛ na edua bi a wɔfrɛ no Ogyama pii atwa amena bi ho ahyia na ɛnam akokoakoko nti, nipakuo bi kɔbɔɔ wɔn sese wɔ saa amena a dua Ogyama yi atwa ho ahyia yi mu, sɛnea ɛbɛyɛ a wɔbɛnya banbɔ afiri wɔn atanfo ho. 

Yei maa wɔde edua Ogyama a atwa wɔn atenaeɛ yi ho ahyia no too wɔn atenaeɛ no din sɛ Ogyama mu na ɛnnɛ yi abɛdane Agyaman.Yei ne ɔkwan yɛfaa so nyaa edin kuro yi din.

## Baabi A Menyaa Mmoa Firiiɛ
Ankaase

Nkuromma  no kyereɛ sɛ saa akura yi asefoɔ nkyi firi Ntɔnso Ankaase a ɛwɔ kwabre Apueiɛ mansini mu wɔ Asantemantam na wɔtu kɔtenaa Ɔtadeɛ Bosomtwe ho. Ɛno nti wɔde wɔn din Ankaase no firi wɔn nkyi na ɛbɛtoo wɔn atenaeɛ foforɔ yi, ɛno nti na wɔfrɛ ho Ankaase no. 

Abakɔsɛm kyerɛ sɛ wɔn nananom a wɔdii kan no bɛsoeɛ Ankaa dua Kɛseɛ bi ase na wɔde saa Ankaa dua kɛseɛ yi too wɔn asoeɛ yi so sɛ Ankaase a ɛkyerɛ sɛ, Ankaa dua no ase.

## Baabi A Menyaa Mmoa Firiiɛ
Amammerɛ

Amammerɛ yɛ ɔkwan a nnipakuo bi nam so ahyehyɛ wɔn asetena ne wɔn abrabɔ mu nnoɔma ahodoɔ no nyinaa ato ho firi awoɔ ntoatoasoɔ so de kɔsi awoɔ ntoatoasoɔ so a wɔnam so de bɔ wɔn bra wɔ wɔn daadaa asetena mu. Saa nnoɔma ahodoɔ yi na ɛma nnipakuo bi da nso firi afoforɔ ho.

Akanfoɔ nso yɛ nnipakuo baako a wɔnam wɔn amammerɛ so na bɔ wɔn bra. Wɔn amammerɛ no bi ne abadintoɔ, ahennie, adedie, ayiyɔ ne wɔn afadeɛ. Awaregyeɛ ne awareguo nso ka wɔn amammerɛ ho. Na ɛkwan a Akanfoɔ fa so yɛ saa amammerɛ yi na wɔfrɛ no amanneɛ no.

## Baabi A Menyaa Mmoa Firiiɛ
Asiwa

Asiwa yɛ Akanfoɔ awareɛ ahodoɔ  a ɛntia mmara no mu baako.  Ɛye awareɛ a ɔbarima bi tumi de n'ano to abaayewa anaa ɔbaa bi a ɔnyiniiɛ soɔ se, ɔnyini a, ɔbɛware no. Baabi mpo wɔ hɔ a, ɔbarima no tumi kye abaayewa no nnoɔma ne sika ɛnna ɛtɔ mmerɛ bi nso a, ɔtumi bɔ no akonhoma mpo. Ɔbarima korɔ no bɔ ɔbaa no ho ka, hwɛ no te sɛ deɛ waware no no ara pɛpɛɛpɛ. Sɛ sukuu na abɔfra no rekorɔ a, cbarima awasi no asiwa no tumi fa ne sukuu ho no nyiaa anaasɛ mpo ɔtumi fa ɛka no mu fa kɛseɛ no ara. 

Sɛ abɔfra no nyini  a, na waware no. Sɛ abɔfra no nyini na sɛ ɔse ɔmpɛ no a, ɔbarima no tui bɔ ɔbaa no awpofoɔ ka ma wɔtua n'adeɛ ma no. Mpɛn pii no, mmarima no bi wɔ hɔ a, wɔgyae sika no akyi di.

Ɛnnɛ yi, yɛhunu asiwa wɔ akwan ahodoɔ pii so. Mmarima no pii rehwɛ mmaa bi a, ɛhyɛ wɔn tiri mu sɛ wɔbɛware wɔn daakye. Ɛbɛwie akyire no, na abɔfra no se ɔmpɛ ɔbarima.

## Baabi a Mmoa Firi
Apau (Apewu)

Owura Paul Nimo kaa sɛ Abakɔsɛm kyerɛ sɛ ɔhempɔn bi a na wɔfrɛ no Nana Apau dii nipakuo bi anim na wɔnyaa won atenaeɛ wɔ asuo ho. 

Na ɔmanfoɔ no hwɛ akotene ne dwumason a saa Nana Apau yi diiɛ wɔ wɔn ko no mu ne boa a ɔboa ma wɔdii nkonim no, na wɔde saa atenaeɛ yi too no sɛ APAU. Ɛno na ɔmanfoɔ anhunuka a wɔka no sɛ Apewu no.

## Baabi A Menyaa Mmoa Firiiɛ
Abɛ Ase (Abaase)

Edin Abaase no farebae ne sɛ, mmerɛ a akokoakoko no rekɔ so no nipakuo bi kɔtoo Abɛtene Kɛseɛ bi a na saa asase a Abɛtene no si soɔ no yɛ papa ma nnipa na ɛsane nso da ɔtadeɛ no ano. 

Ɛno nti wɔbɔɔ wɔn sese wɔ Abɛtene yi ase de wɔn atenaeɛ yi too saa Abɛtene yi sɛ Abaase ɛnam sɛ wɔmo soɔeɛ Abɛtene yi ase nti ne saa din Abaase yi. Abakɔsɛm no kɔ so kyerɛ sɛ saa Abɛtene yi bi da so si kuro no mu.

## Baabi A Menyaa Mmoa Firiiɛ
Tiri-Adeɛ

Amanneɛ ahodoɔ a wɔyɛ wɔ awaregyeɛ mu no mu baako ne sɛ wɔbɛma ɔbarima no atua biribi a yɛfrɛ no tiri-adeɛ. 

Sika a ɛmu yɛ duru kakra wɔ Akanfoɔ awaregyeɛ mu no  ne tiri adeɛ no. Ɛyɛ sika bi a, ɔbaa no abusuafoɔ gye firi ɔbarima a ɔrebɛware wɔn dehyeɛ no nkyɛn de tua ɛka bi a ɛda abusua no mu sɛ ɛbɛyɛ na ɔbaa no kɔ awareɛ a, n’asom bɛdwo no ama no atumi atena ne kunu no ho a n’ani nyɛ no n’akyi n’akyi. 

## Deɛ Wɔtaa de Yɛ
Ɛto da bi nso a, wɔde saa sika yi kɔtɔ agyapadeɛ bi de tae ɔbaa no akyi te sɛ asaase anaa ɛdan bi de ma ɔbaa no ne ne mma na sɛ wɔsan ba wɔn nkyi a. Wɔabɛnya baabi atena na wɔammɛyɛ adesoa biara anto n’abusuafoɔ no so. Sɛ awareɛ no gu a, ɔbarima no wɔ ho kwan sɛ ɔgye saa sika no firi ɔbaa no abusuafoɔ no hɔ ne titire no, sɛ mfomsoɔ no firi ɔbaa no a.

## Baabi a Mmoa Firi
Mpaeɛyie

Mpaeɛyie yɛ amanneɛ bi a ɛdi Akanfoɔ dwumadie nyinaa mu akotene. Berɛ biara, wɛyi mpaeɛ ne wɔn nananom di nkitaho srɔ nkwatenten, ahotɔ, asomdwoeɛ ne nneɛmapa pii ma wɔn ho. Ebinom frɛ saa amanneɛ yi 'apaeɛ'. 

## Dwumadie Ahodoɔ  a, Wɔyi mpaeɛ wɔ aseɛ.
Awaregyeɛ mu no, wɔyi mpaeɛ de awaregyeɛ amanneɛ no nyinaa ba awieeɛ. Wɔbɛyi mpaeɛ de abɔ Onyankopɔn, Nananom, Nsamanfoɔ ne abosom no amanneɛ sɛ wɔmmɛdi adanseɛ wɔ awareɛ no ho. Wɔbɛhyɛ nsa no bi ama ɔbiara anya bi anom.

Wɔyɛ yei  wie ansa na wɔabisa  ɔbarima no ɛda a ɔbɛba abɛfa ne yere no akɔ ne fie. Saa da yi ne nneyɛeɛ a ɛbɛkɔ soɔ no nyinaa na wɔfrɛ no Nkunkyirenna no.

Ayiyɔ mu no, wɔyi mpaeɛ mpɛn pii. Sɛ ebia berɛ a wɔde amu no reto adaka mu, berɛ a wde amu no reto amena mu, berɛ a wɔrebɛbue ne so ne ade. 

Abadintoc mu, wcyi mpaeɛ srɛ nneɛma papa pii ma wɔ ho ne abɔfra a ɔreba wiase no.

## Baabi a Mmoa Firi
Kɔkɔɔkɔbɔ

Ɛyɛ nsa a ɔbarima no abusuafoɔ de kɔ ɔbaa no papa hɔ kɔhyɛ ɛda a wɔbɛba abɛyɛ ɔbaa no ho adeɛ. Ɛyɛ mmorɔsa akɔtoa baako ne sika kakra. Amammerɛ kwan so no, yɛ wɔ nhunianimu - nsa/kɔkɔɔkɔbɔ, tiri-nsa ne tiri-adeɛ, danta, asekɛtɛ ne akontagye sekan.

Nhunianimu nsa yi tumi ma ɔbarima no nya kwan kɔsra ɔbaa. Sɛ ɔbaa no ne ɔbarima no abusuafoɔ nyinaa pene awareɛ no so a, ɔbarima no awofoɔ bɛhyɛ da tiawa bi akɔyɛ baa no ho adeɛ no. Afei ɔbarima no bɛfiri aseɛ ayɛ ahoboa atwɛn ɛda no a ɔbɛkɔ akɔyɛ amanneɛ no. Tete no, na Memeneda anaa Dwoada na Akanfoɔ taa gye awareɛ. Akanfoɔ awaregyeɛ gyina sika ne nsa so. Sɛ wɔreyɛ ɔbaa ho adeɛ a, wɔyɛ no mmienu, agya deɛ ne abusua deɛ.

Ɛyɛ nsa a ɔbarima no abusuafoɔ de kɔ ɔbaa no papa hɔ kɔhyɛ ɛda a wɔbɛba abɛyɛ ɔbaa no ho adeɛ. Ɛyɛ mmorɔsa akɔtoa baako ne sika kakra.

Nhunianimu nsa yi tumi ma ɔbarima no nya kwan kɔsra ɔbaa no a obiara nse no hwee. Ɛno ne kɔkɔɔkɔbɔ no. Aha na ɔbarima no kɔyi ne ho adi de kyerɛ sɛ, ɔpɛ sɛ ɔbɛware ɔbaa no.

## Baabi a Mmoa Firi
Ata Afram (Atafram)

Ata Afram anaa Atafram yɛ kuro bi din. Na ɔkwan wɔfaa so nyaa kuro yi din nie. Abakɔsɛm kyerɛ sɛ nnipakuo bi kɔɔ ɔko. Na 

Nana Atafram na ɔdii wɔn anim ma wɔkɔ nyaa saa asase yi na wɔhwɛ Ɔhene yi akokoduro ne ne mmaninsɛm a ɔdiiɛ wɔ ɔko no 

mu no na wɔde ne din yi de too wɔn kuro yi so sɛ Ata Afram kuro mu. Edin Ata Afram no na ɛnnɛ adane ATAFRAM yi.

## Baabi A Menyaa Mmoa Firiiɛ
Awaregyaeɛ

Awaregyaeɛ ne ɛkwan a ɛnam so de ntetemu ba ɔbaa ne ɔbarima bi a ɛmmerɛ bi a atwam no, wɔnam amammerɛ kwan so aka wɔn abom sɛ ɔyere ne okunu. Awaregyaeɛ ne sɛ ɔbaa bi nam amammerɛ kwan so gyae ɔbarima a wayɛ ne ho adeɛ na ɔne no te hɔ sɛ ɔyere ne okunu.Awaregyaeɛ ne sɛ ɔbarima bi nam amammerɛ kwan so gyae ɔbaa a wayɛ ne ho adeɛ na ɔne no te hɔ sɛ okunu ne ɔyere.

## Nneɛma a Ɔbarima Tumi Gyina so Gyae Awareɛ
1. Sɛ ɔbaa no yɛ bonini na sɛ awoɔ mma a, ɔbarima no tumi gyina so gyae awareɛ no.

2. Korɔnobɔ: Sɛ ɔbaa no nsa ha no nso a, ɛtumi ma ɔbarima no gyae ɔbaa no.

3. Wiakyerɛ: Sɛ ɔbaa no bɔ adwaman na ɔkyerɛ wia a, ɔbarima no tumi gyina so gyae no awareɛ.

4. Saa ara nso na ɔbarima bi bɛtumi agyina akwadworɔ so agyae ɔbaa no.

5. Sɛ ɔbaa no taa bu ne kunu ne ne nsenom nso animtia a, ɔbarima no tumi gyina so gyae ɔbaa no awareɛ.

6. Nnakame: Sɛ ɔbaa no taa de ne ho kame ne kunu no nso a, ɔbarima no tumi gyae ɔbaa no.

7. Bukyia (Mukyiasonamdie): Sɛ ɔwarefoɔ bi afa ne hokafoɔ ho nipa bi.

8. Gyaenam: Tetehɔ no na wɔgyina gyaenam so de gyae awareɛ.

## Nneɛma a Ɔbaa Tumi Gyina so Gyae Awareɛ
1. Sɛ ɔbarima no ho nni hɔ a, anaa sɛ ɔdɔ benada a ɛkyerɛ sɛ, ɔntumi ne ɔbaa no nwo mma a, ɔbaa no tumi gyae awareɛ no.

2. Sɛ ɔbarima no kame ne yere gyaenam a, ɔbaa no tumi de yɛ gyinyaeɛ gye hyire tetehɔ no. Ɛne sɛ ɛnam bi wɔ hɔ a, Akanfoɔ bu no sɛ ɛdi mu yie wɔ awareɛ mu. Saa ɛnam no bi ne akoko sisi. Ɛsɛ sɛ ɔbaa no na ɔwe saa ɛnam no ma ne sisi mu yɛ mmerɛ nanso ɛsɛ sɛ ɔbaa no de saa ɛnam no to ɔkunu no aduane so na sɛ ɔbarima no dɔ no ampa a, ɔbarima no asan ayi saa ɛnam no de akɔma ɔbaa no awe. Sɛ anyɛ saa na ɔbarima no fa saa ɛnam no we a, na ɛkyerɛ sɛ, ɔnni ɔdɔ biara ma ɔbaa no. Ɔbaa no bɛtumi agyina so de agyae ɔbarima no awareɛ.

3. Sɛ ɔbarima no yɛ akwadworɔ na ɔmpɛ sɛ ɔbɛyɛ adwumaden de aboa wɔn asetena mu nkɔsoɔ a, ɔbaa no tumi gyina so gyae awareɛ no.

4. Sɛ ɔbarima no yɛ ɔsadweam anaa ɔkorɔmfoɔ a, ɔbaa no tumi fa so gyae awareɛ no.

5.  Sɛ ɔbarima no tu bata gya ɔbaa no hɔ na sɛ ɔkɔhyɛ mu kyɛre mfeɛ bebree na ɔmma ne nkyi a, ɔbaa no tumi gyina so de gyae ɔbarima no.

6. Sɛ ɔbarima no ntumi mmɔ ɔbaa no akɔnhoma a, ɔbaa no tumi gyae awareɛ.

7.  Sɛ ɔbarima no yɛ obi a ɔtu nnuro de di bɔne a.

8.  Sɛ ɔbarima no yɛ owudini a.

## Baabi a Mmoa Firi
Akontagyesekan

Amanneɛ ahodoɔ a wɔyɛ wɔ awaregyeɛ mu no mu baako ne sɛ wɔbɛma ɔbarima no atua biribi a yɛfrɛ no akontagyesekan.

Ɛyɛ sika a ɔbaa a wɔrebɛware no no nua mmarima gye firi ɔbarima a ɔrebɛware wɔn nuabaa no hɔ. Mmarima no ara na woka sika a wobegyes. Obarima no tumi sre so ma wote no so kakra. Saa sika no na wokyere se, wagye de ye sekan a wode bebo wan nuabaa warefos yi ho ban se ebeye na abarima foforo biara tumi mma ne ho bio.

## Botaeɛ
Wɔakyerɛ asɛmfua no mu mmienu. Ebinom se 'akontagyesikwan'. Kyerɛ sɛ, ɔbarima a ɛretua sika no de rema ɔbaa no nuanom mmarima na wɔadi adanseɛ sɛ ɛkwan nna wɔn nuabaa no ho nti ɔbarima biara rentumi mma ne ho mmɛsrɛ no awareɛ.

Ebinom nso frɛ no akontagyesekan. Wɔkyerɛ sɛ wɔde sika a wɔn nuabaa nno kunu bɛtua no bɛtɔ sekan abɔ ne ho ban sɛdeɛ obiara  rentumi mma ne ho.

## Baabi a Mmoa Firi
Otwafo (Adwafo)

**Otwafo** yɛ kuro bi din na ɔkwan a wɔfaa so nyaa saa edin yi nie. Abakɔsɛm  kyerɛ sɛ edin Adwafo no kyerɛ otwafoɔ. Wɔkyerɛ sɛ Kokofu Aşaamanhene de saa asase yi kyɛɛ Asaaman Otwafoɔhene.

Ɛno nti wɔn a wɔbɛtenaa hɔ no na wɔde Otwafoɔhene yi din too akuraa yi so, ɛno nti wɔbɛfrɛɛ hɔ Otwafo na saa din yi na ɛnnɛ abɛdane ADWAFO no.

## Baabi A Menyaa Mmoa Firiiɛ
Ɛbɔ Ano (Abɔno)

Abakɔsɛm kyerɛ sɛ na nkrɔfokuo bi te ɔtadeɛ Bosomtwe ano pɛɛ na ɛnam sɛ na ɔtadeɛ no dabiara na ɛtrɛtrɛ nti ɛmaa woyɛɛ wɔn adwene sɛ ɛbɛpene wɔn akyi kakra ansa na ɔtadeɛ yi abɛfa wɔn. 

Yei nti ɛmaa wɔtu kɔtenaa asutene bi a wɔfrɛ no Ɛbɔ ano pɛɛ. Saa Ɛbɔ yi yɛ nsutene a na ɛbɛn ɔtadeɛ no a wɔsa nom. Deɛ nti a na wɔfrɛ saa nsutene yi Ɛbɔ ne sɛ na ɛda kwaeɛ biretuo bi mu, na na da biara na ɛbɔ asi so, ɛno nti wɔtoo saa sutene yi ɛbɔ. 

Ɛnam sɛ wɔkɔtenaa saa sutene wɔfrɛ no Ɛbɔ ano nti, wɔbɛfrɛ wɔn atenaeɛ foforɔ no Ɛbo ano a asekyerɛ ne sɛ sutene ɛbɔ ano. Saa din yi na ɛnnɛ yi abɛdane Abɔno yi.

## Baabi A Menyaa Mmoa Firiiɛ
Assisiriwa

Assisiriwa yɛ akuraa bi din. Na abakɔsɛm kyerɛ sɛ edin Assisiriwa wɔnyaa wɔn din firii dua bi a wɔfrɛ no assisiriwa mu.

Nnipakuo a wɔkɔtenaa saa asase yi so hunuu sɛ ɛyɛ dua a wɔfrɛ no assisiriwa no dɔɔso wɔ wɔn atenaeɛ hɔ. Ɛno nti wɔde wɔn 

kuro no too edua assisiriwa na ɛnnɛ yi wɔfrɛ akuraa no ASSISIRIWA.

## Baabi A Menyaa Mmoa Firiiɛ
Abrodwum

Abrodwum yɛ kuro bi din. Mpanimfoɔ kyerɛ sɛ wɔ wɔn atenaeɛ hɔ no, na dua bi a na ne sɛso te sɛ aburo yɛ adeɛ a na ɛdɔɔso wɔ ho yie, na saa dua yi na wɔfrɛ no Abrodwum.

Ɛno nti berɛ a wɔhunuu sɛ Aburodwum yi dɔɔso wɔ hɔ, sɛ obi bisa wɔn sɛ wɔte hen a asɛm a wɔka ne sɛ wɔte Abrodwum no mu. Yei toa so a ma wɔn nyinaa gye tom sɛ wɔbɛfrɛ wɔn atenaeɛ wɔ Abrodwum.

## Baabi A Menyaa Mmoa Firiiɛ
Amakom

**Amakom** yɛ akuraa bi a ɛbɛn Ɔtadeɛ Bosomtwe. Abakɔsɛm kyerɛ sɛ saa akuraa yi a wɔfrɛ no Amakom mufoɔ yɛ adeɛ a wɔn nkyi firi Kumase Amakom.  

Wɔkyerɛ sɛ wɔde wɔn din Amakom a na ɛda wɔn kuro a ɛwa Kumase no na ɛtoo wɔn atenaeɛ foforɔ a wɔbɛnyaeɛ wɔ ɔtadeɛ  Bosomtwe ho. 

## Baabi A Menyaa Mmoa Firiiɛ
Esa Ase (Esaase)

**Esa Ase** yɛ kuro bi din. Abakɔsɛm kyerɛ sɛ na edua bi a wɔfrɛ no esa kɛseɛ bi si asase bi so. Nnipakuo a wɔkɔsoeɛ Esa dua 

kɛseɛ yi ase no hwɛɛ Esa no kɛseɛ ne nwunu ne ahobanbɔ a esa kɛseɛ yi de maa wɔn no a, wɔde wɔn akuraa yi too esa dua yi, 

na wɔfrɛɛ ɛhɔ sɛ Esaase.

## Baabi A Menyaa Mmoa Firiiɛ
Hantaase/Nkotereɛ Kurom

**Hantaase** yɛ akuraa bi din. Abakɔsɛm kyerɛ sɛ saa kuro yi din ankasa de Nkotereɛ kurom, esiane sɛ na nkoterɛ dɔɔso wɔ akuraa yi mu yie. 

Nanso amanfoɔ a wɔn wɔ akuraa yi mu hwɛ a saa edin Nkoterɛ kurom yi yɛ animguaseɛ din nti nansa yi ara na wɔsesa edin yi abɛfrɛ no Hantaase.

## Baabi A Menyaa Mmoa Firiiɛ
Obo

Obo yɛ akuraa bi din. Abakɔsɛm kyerɛ sɛ saa asaase a akuraa yi wɔ so no yɛ aboɔ mu. Nnipakuo a wɔn nkyi firi mfinfini mantam 

(Central Region) na wɔdii ako bɛnyaa saa asase no ɛwɔ Asanteman mu ha. Na ɛnam sɛ na aboɔ pii wɔ hɔ nti deɛ wɔkaeɛ ara ne 

sɛ, "**yɛaa nya ɔbo**" (yɛanya aboɔ mu). Na wei na ɛbɛdanee akuraa yi din.

## Baabi A Menyaa Mmoa Firiiɛ
Nkowi

**Nkowi** yɛ kuro bi din. Kuro yi abakɔsɛm kyerɛ sɛ nnipakuo a wɔte hɔ seisei no kɔwiaa asase no. Wɔkumm ɛho Hene na wɔwiaa asase no firii ɛdɔm no nsa mu. 

Ɛno nti afoforɔ frɛ wɔn akɔwia kyerɛ sɛ wɔawia asase no. Saa edin akɔwia no na ɛnnɛ abɛdane Nkowi. Esiane sɛ wɔwia asase no nti wɔn akuraa no yɛ ketekete, na ɛno ne akuraa a esua wa nkuraa a atwa ɔtadeɛ Bosomtwe no ho ahyia nyinaa mu.

## Baabi A Menyaa Mmoa Firiiɛ
Pepeɛ (Number One) Ne Pepeɛ (Number Two)

**Pepeɛ** yɛ kuro bi din. Wɔkyerɛ sɛ saa akuraa yimufoɔ nkyi firi baabi, na mmerɛ a nipa binom rebɛbɔ wɔn atenaeɛ wɔ ɔtadeɛ Bosomtwe ho no, wɔn nso yɛɛ wɔn adwene sɛ wɔbɛba abɛpɛ baabi atena wɔ ɔtadeɛ no ho, ɛno nti wɔbɛpinipini nkuraa a na ɛwɔ ho dada no bi bɛnyaa baabi hyɛeɛ. 

Ɛno nti akuraa no din pa ara de **pini-do** na ɛnnɛ yi abɛdane **Pepeɛ (1)** ne **Pepeɛ(2)**. Saa nkuraa yi mmienu nyinaa wɔ asase baako so na mmom wɔn mu biara wɔ ne Dikuro.

## Baabi A Menyaa Mmoa Firiiɛ
Ɔkyeame

Ɔkyeame no yɛ ɔhene anaa ahenfoɔ bi kasamafoɔ. Ɔno na ɔkasa ma ɔhene no wɔ dwabɔaseɛ, ahenfie ne dwumadie biara ɔhene abɔdwa ne ahɔhoɔ ahyia redi nkitaho. Sɛdeɛ ɔbata ɔhene ho nti wɔtumi frɛ no ɔhene yere ma no yɛ yie. Asɛmfua ɔkyeame no kyerɛ obi a n'ano ate yie pa ara wɔ amammerɛ kwan so. 

Ahenfoɔ dodoɔ no ara wɔ akyeame pii na wɔn dodoɔ tumi duru du mmienu mpo. Ɛnyɛ ahenfoɔ nko ara na ɛwɔ ɔkyeame mmom ahemaa nso akyeame a wɔyɛ maa. Ɔkyeame biara wɔ poma a ɔkura de di ne dwuma na ne din ne akyeamepoma. Saa poma yi akyeame a wɔyɛ mmarima nko ara na ɛde di dwuma wɔn a wɔyɛ mmaa no deɛ wɔmfa nni dwuma mmom ntoma a wɔfura no di saa dwuma no ma wɔn. 

## Ne dwumadie
Dwumadie a ɔkyeame di no gu mu ahodoɔ pii. Saa dwuamdie ahodoɔ yi wɔkyekyɛ mu akuoakuo. Yei ne, ne dwumadie wɔ ahenfie, ɔman no amanyɔsɛm mu ne ɔhene bi ne manfoɔ anaa ɔman foforɔ bi nkitahodie mu.  Nhwehwɛmu kyerɛ sɛ, ɔkyeame tumi di dwuma sɛ ɔhene bi kasamafoɔ, ne futufoɔ, ne somafoɔ. Afei nso, ɔno na ɔdi kuo a wɔsoma wɔn sɛ wɔnkɔ abisa wɔ nananom hɔ berɛ a tebea bi asɔre no anim. Sɛ ɔhene bi kɔ akura anaa ɔwu a, ɔkyeame na ɛdi amanneɛbɔ kuo no anim na wɔde to dwana sɛ ɔhene bi regu nsa a, ɔno na ɔboa no pa ara.

Afei nso, ɛyɛ ɔkyeame no asɛyɛdeɛ sɛ ɔsiesie ɔhene no kasa bi a wɔaka na ɔma no yɛ dɛ pa ara na ɛtɔ asom. Ɛsɛ sɛ ɔhwɛ sɛ ɔhene no renni mfomsoɔ biara wɔ ne kasa mu na ɔbɔ ɔman no abakɔsɛm ho ban.

## Baabi a menyaa mmoa firiiɛ
Banso

Banso yɛ akuraa a wɔnyaa wɔn di firii ban so. Abakɔsɛm kyerɛ sɛ Banso yɛ beaeɛ bi a Ahemfo ne Adehyeɛ hyia mu keka wɔn ano anaa wɔhyia mu di wɔn ho nkɔmmɔ. 

Saa edin Ban so yi na won a wɔdii kan kɔtenaa hɔ no de too wɔn akuraa no so, ɛnam sɛ na saa beaeɛ hɔ na Ahemfo a wɔwɔ asuo ho nyinaa hyia mu de wɔn nkitaho. Yei nti wɔnyaa edin BANSO yi.

## Baabi A Menyaa Mmoa Firiiɛ
Broɔdeɛ Kwan Ano (Brɔdekwano)

**Broɔdeɛ Kwan Ano** yɛ kuro bi din. Abakɔsɛm kyerɛ sɛ ɔko a esii wɔ asuo ho no ahyɛaseɛ firi saa beaeɛ yi. Wɔkyerɛ sɛ ɛkwan a na ɛfiri saa beaeɛ hɔ rekɔ faako a ɔko no rekɔ so no da mmɔdoba mu. 

Ɛnam sɛ na saa atenaeɛ yi wɔ mmɔdoba kwan no ano pɛɛ nti wɔfrɛ saa beaeɛ no sɛ Brɔdeɛkwan ano. Saa edin Brɔdeɛ Kwan Ano yi na ɛnnɛ yi abɛdane BRƆDEKWANO yi.

## Baabi A Menyaa Mmoa Firiiɛ
Nnadaasɛm

Nnadaasɛm yɛ nsɛm a yɛka ma afoforɔ gye nsɛm bi di ma wɔde wɔn adwene ma yɛn. Mpɛn pii wɔka de dɛfɛdɛfɛ sesa wɔn adwene fa nsɛm bi ho.Nkɛntɛnsoɔ a wɔtwetwe adwene no fa nkitahodie dwumadie ahodoɔ pii ho.   

Na nea ɛka ho ne adwadie ho dawurobɔ, adwadie, adeton, amanmmuo, ɔsatuo ne nipa ntam abusuabɔ. Nnadaasɛm a wɔde di dwuma wɔ adwatɔnneɛ ahodoɔ mu no boa ma adetɔnfoɔ nya ɔmanfoɔ bebree ma wɔtɔ wɔn nnoɔma ahodoɔ no bi. 

## Baabi A Menyaa Mmoa Firiiɛ
Kuna-Wareɛ

Kuna-wareɛ yɛ sɛ ɔbarima bi a wawu diadefoɔ ware ne owufoɔ no yere a ɔgyaa no akyire. 

Sɛ ɔbarima bi ka baabi a, afe baako akyi a ne yere awie kuma yɛ no,  ɔdiadefoɔ no tumi ware ne yere anaasɛ, ɔfa no kunabaa. Owufoɔ no asɛdeɛ a ɔyɛ ma ne yere ne ne mma nyinaa bɛyɛ ɔdiadefoɔ yi asɛdeɛ.

Yei boa ma awarefoɔ yi kora owufoɔ no agyapadeɛ, ɛma wɔtumi toa dwuma bi a owufoɔ no hyɛɛ aseɛ so, afei sɛ ɔdiadefoɔ no ani wɔ fam a, mma a owufoɔ no gyaa wɔn akyire no mmɔ asesa.

Saa awareɛ yi nyɛ nhyɛ mma awarefoɛ no mu biara. Ɔbarima no pɛ a, ɔbɛtumi aka sɛ ɔrema no kwan ma wakɔware foforɔ; ɔpɛ nso a, ɔbɛtumi a aka sɛ mma ɔnware na ɔno ankasa bɛhwɛ no. Ɔbaa no nso pɛ a, ɔbɛtumi aka sɛ ne kunu a wawu no abusuafoɔ nnyae no ma ɔnkɔ.Mpɛn pii no, ɛkɔba no saa a, wcsusu sɛ ɔbaa korɔ no anya ɔbbarima bi a ɔpɛ sɛ ɔware no.

## Baabi a Mmoa Firi
Awowa-Wareɛ

Awowa-Wareɛ yɛ Akanfoɔ awareɛ ahodoɔ a wɔgye to mu no mu baako. Sɛ ɛka ba abusua bi mu a, wɔtumi de wɔn dehyeɛ bi a ɔyɛ ɔbaa kɔsi ɛka no ano ma ɔsom ɔbarima a wɔde no ka no sɛdeɛ ɛfata. Ɛkɔba sɛ ɔbaa yi ho kɔyɛ ɔbarima no akɔnnɔ a ɔtumi fa no sɛ ne yere a ɔnyɛ amanneɛ biara. Ɔne no wɔ mmamu du mpo a, obiara ne no nni asɛm.

Ɛkɔba sɛ abusua no tua wɔn ka no wie na sɛ ɔbaa ne ɔbarima no nya wɔn ho nteaseɛ sɛ wɔbɛware a, abusua no pene so ma ɔbarima no yɛ ɔbaa ne ho adeɛ kama.

Sɛ ɔbaa no ampɛ sɛ ɔbɛware ɔbarima no a, ɔde ne mma kɔ n'abusua mu.

## Baabi a Mmoa Firi
Akanfoɔ Ayefohyia(Ayeforɔ)

Ɔbarima no ayɛ ɔbaa no ho adeɛ awie no, ɔhyia no ayeforɔ ansa na watumi de no akɔ ne fie. Ansa na ɔbarima no de ɔbaa no bɛkɔ ne fie no nso, ɔkɔyɛ no ayɛ. Ɔtotɔ nneɛma bi a ɛbɛhia ɔbaa no wɔ awareɛ no mu ma ne nuanom mmaa soa no kutann de kɔma ɔbaa no. Nneɛma a wɔde kɔma no no bi ne ntoma, mpaboa, adaka ne nneɛma a ɔde bɛyɛ aduane ama ne kunu.

## Aduanekɛseɛ
Ɔbaa no nsa ka nneɛma awɔde abɛyɛ no ayɛ no a, ɔde sika a, ɛka nneɛma a, wɔde baeɛ no ho  no noa aduane. Ɔpopo ne nsa ano,  noa aduane a ɛte apɔ de soma mmaawa ma wɔde kɔ ɔbarima no fie. Ɔbarima no to nsa frɛ ne nnamfonom ne wɔn bɔ mu to nsa didi.

Adidie no akyiri no, ɔbarima no san  de sika toto nkyɛnsee a na nnuane wɔ mu no mu ma mmawa a no san de kɔma ɔbaa no.

## Nkunu-kyire Nna
Aduanenoa ne adidie no akyiri no, ɔbaa no nkumaafoɔ bɛfa no kɔma ne kunu anadwo no. Sɛ wɔrekɔfa ɔbaa no a, mmaranteɛ awɔwɔ fie hɔ no tumi si kwan sɛ wntwi wɔ mene mu ansa na wɔama wɔn kwan. Ɛbaa no saa a, asomafoɔ no ma wɔn sika kakra ansa na wɔama wɔn kwan.  

## Baabi a Mmoa Firi
Nkrobɔ

Sɛ nneɛma a yɛadi kan aka ho asɛm mu biara nti ɔwarefoɔ bi pɛsɛ ɔgyae awareɛ a, ɔkɔbɔ awareɛ no akyitaefoɔ no amaneɛ ma wɔtena ase ka asɛm. Atenaseɛ a ɛdi kan no deɛ, ɛyɛ a, na akyitaefoɔ no botaeɛ ne sɛ wɔbɛhwɛ siesien asɛm no. Sɛ wɔka na sɛ ɛkɔba no sɛ awareɛ no ara na ɛsɛ sɛ wɔgu no a, wɔma awarefoɔ no mu biara bɔ ne nkuro. Nkurobɔ no mu no, oibara bu ka a, ne yɔnko de no ma otua. Deɛ ɛsɛ  sɛ ɔdane ne yɔnko akyire no, wɔsrɛ ntesoɔ a wɔfrɛ no ‘’nwaesoɔ’’.

Wɔtuatua ka no wie a, wɔtu nsa gu so. Sɛ ɔbaa no na ɔregyae awareɛ a, ɔde tire adeɛ a ɔbarima no tuaeɛ no ma no. Sɛ ɔbarima no nso na  ɔregyae ɔbaa no a, wɔma no sum no wɔ ne mmerɛ a wasɛe no ho. Yeinom nyinaa akyiri no, deɛ ɔregyae ne yɔnko no tu nsa gu so. Wɔhyɛ wɔn a wɔtenaa ase gu awareɛ no ketee sɛ oibara nni hɔ a ɔbɛtumi aware  ɔbaa no. 

## Baabi a Mmoa Firi
Adekorabea

Adekorabea yɛ beaɛ a ɛgye, kora, kyerɛkyerɛ na ɔda nneɛma ahodoɔ a pii adi wɔ abakɔsɛm kwan so na saa beaɛ yi, wɔma kwan ma obiara tumi di hɔ akɔneaba. Afei nso, wɔn dwuamdie ho te na wɔto wɔn bo ase kyerɛkyerɛ nneɛma mu yie de ma wɔn a wɔaba hɔ no. Yei ma wɔn a wɔaba hɔ no anigye na wɔnya asuadeɛ pii firi hɔ.

## Ne Dwumadie
Adekorabea pii no ara wɔ nneɛma ahodoɔ pii a wɔda no adi berɛ biara na wɔsane nso wɔ mmeaɛ ahodoɔ a nhwehwɛmufoɔ ne animdefoɔ nko ara na wɔma wɔn kwan ma wɔhwɛ. Adekorabea asɛyɛdeɛ titire ne sɛ wɔnam wɔn dwumadie so boa nnipa pii no ara ma wɔnya asuadeɛ pii fa wɔn abakɔsɛm ho. Afei nso, wɔboa wɔn ma wɔsua afoforɔ amammerɛ na wɔkyerɛ ho anisɔ. Nneɛma ahodoɔ a wɔda no adi yi bi ne mfoni ahodoɔ a ɛfa abakɔsɛm ho, adwenneɛ, ɔman akyerɛkyerɛkwan, ahoni ne afoforɔ pii a ɛkeka ho. Nneɛma ahodoɔ a wɔda no adi no boa ma wɔka mmusua, ɔman, nkuro, nkurase ne ɔsom ahodoɔ ho abakɔsɛm.  

## Adekorabea ahodoɔ a ɛwɔ Ghana mu
Adekorabea ahodoɔ a ɛwɔ Ghana no, kuo a ɛhwɛ adekorabea ne nneɛma a ɛtete saa so (Ghana Museums and Monuments Board) na ɔde tumi a wɔde yɛ adwuma no ama wɔn. Adekorabea ahodoɔ a ɛwɔ Ghana no bi ne Manhyia Ahenfie Adekorabea, Yaa Asantewaa Adekorabea, Prempeh II Jubilee Adekorabea, Bisa Aberewa Adekorabea, Cape Coast Castle Adekorabea, Elmina Castle Adekorabea, Elmina Java Adekorabea, Fort Apollonia Adekorabea a ɛwɔ Nzema a ɛhwɛ Amammerɛ ne Abakɔsɛm so.

## Baabi a menyaa mmoa firiiɛ
Aban Ahenfie

Aban Ahenfie ka ahenfie ahodoɔ pii a ɛwɔ Ghana no ho. Saa ahenfie yi wɔ Kumase Atifi Fam. Ahenfie yi nkorabata no gu mu ahodoɔ pii. Ne fa baako na ɔde daa adwenneɛ a Asanteman ayɛ adi na ne fa baako nso ɔde koraa nsa.

## Abakɔsɛm
Saa ahenfie yi, Asantehene Osei Bonsu na ɔsiiɛ na ɔyɛɛ saa wɔ afe apem aha nwɔtwe ne aduonu mmienu (1822) no mu. Yei nti, wɔsane frɛ no "Bonsu Aban". Deɛ ɛboaa no ma ɔsii saa ahenfie yi ne mmoa a ɔnyaa firii Dutchfoɔ a wɔmaa no aboɔ ne adansifoɔ a wɔfiri Fanteman ne adansie ho aanimdefoɔ a wɔyɛ aborɔfoɔ. Afe apem aha nwɔtwe ne aduoson nnan (1874) mu no, Engresifoɔ a na General Garnet di wɔn anim sɛe saa ahenfie yi na akyire yi wɔsii Engresi fɔte sii n'anan wɔ afe ha a ɛtɔ so du nkron mu. Atimpɔ a Osei Bonsu de sii saa ahenfie yi nyɛ sɛ na ɔresi asi Asante Ahenfie a na adi mfeɛ ɔha (100) no na mmom ɔsi de kaa ahenfie no ho.

## Baabi a menyaa mmoa firiiɛ
Kuo a ɛhwɛ adekorabea ne nneɛma a ɛtete saa so wɔ Ghana (Ghana Museums and Monuments Board)

Kuo a ɛhwɛ adekorabea ne nneɛma a ɛtete saa so wɔ Ghana yɛ aban adwumakuo a ɛhwɛ adekorabea ne nneɛma a ɛtete saa so wɔ ɔman Ghana mu. Saa kuo yi na ɛhwɛ kora Ghana abakɔsɛm amammerɛ kwan so. Afe Ɔbɛnem bosome no da a ɛtɔ so nnum afe apem aha nkron ne aduonum nson mu.

Kuo a ɛhwɛ adekorabea ne nneɛma a ɛtete saa so wɔ Ghana no abɔseɛ firi berɛ a wɔtee amammerɛ ho adekorabea a wɔ Achimota Sukuu wɔ afe apem aha nkron ne aduonu nkron (1929) mu na akyire yi wɔtu kɔɔ Legon Suapɔn no nkorabata a ɛhwɛ fam tutu so mu wɔ afe apem aha nkron aduanan nwɔtwe (1948) mu.

## Baabi a menyaa mmoa firiiɛ
Atonodwom

Atonodwom yɛ dwom a atomfoɔ to de kanyan wɔn ho berɛ a wɔreyɛ adwuma.

## Atonodwuma
Atonodwuma/Atoonoo nso yɛ Akanfoɔ nnwuma no mu baako. Sɛdeɛ Akanfoɔ nnwuma ahodoɔ si teɛ no, nnwom mpa mu ɛsiane sɛ ɛno na akanyan odwumayɛni no ma no nya ahoɔden de kɔ so yɛ adwuma no.

Atonodwuma yɛ wɔn a wobobɔ nnade so no. Ne saa nti wɔfrɛ wɔn a wɔyɛ saa adwuma yi sɛ atomfoɔ. Atonodwom yɛ nnwom bi a ɔtomfoɔ bi to anaa wɔto de ma ɔtomfoɔ ma no nkanyan de toa n’adwuma so a ɔnte brɛ. Wɔto bi nso de kyerɛ nneyɛeɛ a ɛkɔ so wɔ atono adwuma no mu. 

## Nhwɛsoɔ
Atonodwom yi bi na ɛdi so yi:

Hwɛ deɛ ɔtomfo bi reyɛ

Hwɛ deɛ ɔtomfo di reyɛ

Ɔrebɔ ne dade so oo

Pan! Pan! Pan!

Ama se, Kofi woakae me oo

Yɛbɛkɔ ɔtomfo no fi hɔ

Hwɛ deɛ ɔtomfo bi reyɛ

Hwɛ deɛ ɔtomfo di reyɛ

Ɔrebɔ ne dade so oo

Pan! Pan! Pan!

## Baabi a Mmoa Firi
Nsamankɔm

Nsamankɔm yɛ honhom mu nneɛma a Akanfoɔ gye di no mu baako. 

## Asɛmfua  Abɔseɛ

Asamfua no firi nsɛm mmienu mu, saman. Saman yɛ owufoɔ bi honhom a wɔsusu sɛ ɛwɔ tumi a ɛdi di dwuma bi. Ɛna akɔm nso yɛ tebea bi a, sɛ obi kɔ mu a, ɔno ankasa ntumi nhyɛ ne ho so. Ne nneyɔeɛ a ɔyɛ nyinaa yɛ deɛ tumi bi fa ne mu yɛ.  Nti yɛka mmiɛnu no bɔ mu a, kyerɛ sɛ nsamankɔm yɛ sɛ saman bi fa onipa obi a ɔnwuiiɛ so di dwuma bi   

## Berɛ a Nsamankɔm Si
Ayie ase na nsankɔm saa si. Berɛ a ɛtaa ba ne berɛ a amu no da kɛtɛ so. Mpɛn pii no, ɛyɛ a na nipa a ɛbɛsi ne so no nyɛ abusuani. 

Sɛ obi wu na sɛ obi foforɔ nim ne wuo ne ho bi a, ne saman tumi bɛsi obi a ɔnyɛ abusuani so ma ɔkaadeɛ a ɛkumm no. Ɛno na wɔfrɛ no nsamankɔm.

## Baabi a Mmoa Firi
Nsamantoa

Nsamantoa yɛ nneɛma a Akanfoɔ gye di no mu baako. Akanfoɔ gye di sɛ nsamanfoɔ wɔ tumi sɛ wɔfrɛ ateasefoɔ ma wɔkɔdi asɛm  wɔ asamando.

## Asɛmfua Nsamantoa Abɔseɛ
Asɛmfua nsamantoa ase firi nsɛmfua mmienu mu; saman ɛna toa. Sɛ obi bɛtoa nsamanfoɔ wɔ asamando. Ɛrekame ayɛ sɛ nsamantoa ne owuo sɛ pa ara. Ɛsiane sɛ, ne nyinaa mu no, tebea a onipa no kɔ mu no yɛ baako. Wɔda nnahɔɔ te sɛ deɛ wawu no ara. Deɛ ɛma nsamantoa da nso firi owuo ho ne sɛ, nsamantoa mu no, onipa no honhom kɔ asamando a, ɛtumi san ba asase so bio. Owuo deɛ, sɛ onipa wu a, ne honhom kɔ asamando a ɛmma asase bio. Afei nso, sɛ obi wu na sɛ wɔabam ne nipadua no a, akyɛ ara ne nnanu, ɔbɛhyɛ aseɛ asɛe. Nsamantoa nso mu no, onipa no nipadua tumi da hɔ bɛyɛ nnawɔtwe mmienu wɔ berɛ a ɔnsɛe. Gye sɛ wadi fɔ ma waka asamando hɔ ansa na ne nipadua no ahyɛ aseɛ asɛe.

## Nsamantoa Botaeɛ
Botaeɛ a nsamantoa nam so ba ne sɛ, nsamanfoɔ frɛ ateaseɔ ma wɔkɔdi asɛm. Deɛ ɛdi yei ba ne sɛ, sɛ obi wu na ɔde n'akyi gya obi na sɛ odiadefoɔ no anhwɛ n'akyi yie a, wɔfrɛ no ma ɔkɔyi n'ano wɔ asamando. Sɛ ɔdi bem a, nsamanfoɔ bɛsan ama no aba asase so. Sɛ ɔdi fɔ nso a, wɔnsan mma no mma asase so bio.

## Baabi a Mmoa Firi
Nnyegyeɛ (Tones)

Wɔ Akanman mu no, nnyegyeɛ nso boa ma kasa a yɛka di mu. Nnyegyeɛ tumi ma yɛhunu sɛ ɔkasafoɔ no ani agye, ne werɛ aho, obu adeɛ anaa ɔmmu adeɛ.

Sɛ obi kasa na ne ne wɔ soro a, ɛkyere sɛ ɔkasafoɔ no ani abre anaa ne bo afu. Ɛna sɛ worekasa na sɛ wo ne wɔfam a ɛtumi ma yɛhunu onipa a wone no rekasa no diberɛ.

## Baabi A Menyaa Mmoa Firiiɛ
Manhyia Ahenfie Adekorabea

Manhyia Ahenfie Adekorabea no yɛ tete abakɔsɛm ho adekorabea a ɛwɔ Asante Mantam no ahenkuro Kumase mu na ɛwɔ Manhyia Ahenfie no mu bi. Ɛka adekorabea ahodoɔ a ɛwɔ ɔman Ghana mu no ho. Saa adekorabea yi mu na wɔakora Asanteman abakɔsɛm mu nneɛma pii no ara wɔ na nneɛma yi bi ne abakɔsɛm a ɛfa nnipa ahodoɔ a wɔadi Asanteman so, wɔn ntaadeɛ ne nneɛma ahodoɔ pii a ɛkeka ho. Saa dan yi yɛ abansoro dan kɛseɛ. Ɛsane nso wɔ dan baako bi a ate ne ho wɔde tɔn adeɛ wɔ adekorabea hɔ. Saa adekorabea yi ara mu na Asantehene ahodoɔ mmiɛnsa tenaeɛ. Saa ahene yi ne Nana Prempeh I, Nana Prempeh II ne Otumfuo Opoku Ware II.

## N'abakɔsɛm

Adekorabea yi firii aseɛ dii ne dwuma Ɔsanaa bosome no da a ɛtɔ so du mmienu afe apem aha nkron aduokron num mu berɛ a Otumfuo Opoku Ware II redi mfe aduonum a ɔde adi adeɛ sɛ Asantehene no. Saa dan yi ne nneɛma a ɛwɔ mu nyinaa Engresi Aban no na ɛyɛɛ ho ntotoeɛ maa Nana Agyeman Prempeh I a na wɔafi nkoasom mu a ɔkɔeɛ wɔ Seychelles Supɔ no so wɔ afe apem aha nkron aduonu nnan (1924) mu no. Wɔsii dan maa no de paa kyɛ wɔ seɛ a wɔseɛ n'ahenfie a ɛwɔ Adum no berɛ a Yaa Asantewaa ko a ɛkɔɔ so afe apem ne aha nkron no. Nanso, Nana Prempeh I anye saa akyɛdeɛ yi antom mmom ɔtɔ firii wɔn hɔ. Onii a ɔhwɛ toto nneɛma wɔ adekorabea yi ne Owura Osei Kwadwo a na ɔhwɛ nwomasua wɔ Efigya - Sekyere mansin no mu.

Wɔ afe mpem mmienu ne aduonu nnan wɔ Kɔtɔnimaa bosome no mu no, adekorabea yi firii ne dwuamdie ase bio. Nneɛma a ɛwɔ adekorabea yi mu no gu mu ahodoɔ pii. Yei bi ne Asantehene ne wɔn ahemaa ahoni, wɔn mfoni, wɔn ntaadeɛ, nneɛma a wɔdii anaa wɔnom mu nsuo anaa nsa, tɛlɛbihyin ne afoforɔ pii a ɛkeka ho.

Afei nso, nneɛma ahodoɔ a Engresifoɔ faa firii Asanteman kɔɔ Engresi no mu aduasa mmienu nso wɔsane baa adekoradan yi mu berɛ a Otumfuo Osei Tutu II redi mfeɛ aduonum a ɔde adi adeɛ sɛ Asantehene no.

## Baabi a menyaa mmoa firiiɛ
Ɔhene

Ɔhene yɛ obi a ɔyɛ nnipakuo bi kannifoɔ wɔ Akanman mu. Sɛ nnipakuo biara asetena bɛdi mu a, ɛsɛ sɛ wɔnya wɔn baanodani. Akanfoɔ amammerɛ mu no, onipa wɔnam amammerɛ kwan so paw no sɛ ɔnyɛ ɔkannifoɔ ne ɔhene.

Ɔhene yɛ obi a ne ho yɛ hene. Asekyerɛ ne sɛ, ɔyɛ obi a ɔnam akwannuasa so boa, ɔtumi wura baabiara, ɔyɛ ɔkofoɔ, na nnipa bebree nso nim no. Sɛ Ɔberempɔn bi kɔ ne nsumankyire anaa akonnwa tɔ a, wɔsi ɔhene foforɔ. Sɛ ɛkyɛ na wɔansi n'anan mu a, na ɔman no awu.

Nnoɔma a wɔhwɛ ansa na wɔapa obi sɛ ɔhene. Sɛ akonnwa bi tɔ a, adehyeɛ a wɔtumi di akonnwa no Kɔsrɛ. Ɛkwan a wɔfa so srɛ ne sɛ wɔde dwantoa fa panin bi a n'anim wɔ fɛdeɛ so kɔto ɔhemaa ne ne mpanimfoɔ anim sɛ wɔpɛ sɛ wɔdi akonnwa no. Ɔhemaa nso ne ne mpanimfoɔ booboo ho wie a, na wɔapa obi a wɔsusu sɛ ɔsɛ fata.

## Ɔhene Dwumadie
Ɔhene ne ɔkannnifoɔ wɔ Akanfoɔ dwumadie nyinaa mu. Ɔgyina ne manfoɔ anan mu gu nsa srɛ abisadeɛ firi nananom nsamanfoɔ ne abosom hɔ. Ɔdi ne dɔm anim wɔ ako mu. Ɔdi ne manfoɔ asɛm wɔ ahemfie.

## Baabi a Mmoa Firi
Ɔkrafrɛ

Ɔkrafrɛ yɛ nneɛma a Akanfoɔ gye di no mu baako. Ɛno ne sɛ wɔrekɔfrɛ obi a wawu saman anaa ne kra abisa no nsɛnsɛm bi. Nsɛmfua mmienu na ɛka bom yɛ asɛmfua, .  Ɛnonom ne  ɔkra( obi a wawu sunsum anaa ne saman).

## Ɔkrafrɛ Botaeɛ
Wɔfrɛ ɔkra wɔ berɛ a akyingyeɛ aba nsɛm bi ho. Yɛ a nsɛm a akyingyeɛ aba ho no taa yɛ nsɛm akɛseɛ. Wɔfrɛ ɔkra no pɛ asɛm a abɛda pono so no mu nokorɛ. Nsɛm no bi fa adedie ho. Wɔtumi frɛ ɔsaman bi ma ɔbɛkyerɛ obi a ɔpɛ sɛ ɔbɛsɔ ne tuo mu(ɔdi n'adeɛ). Yei yɛ berɛ a owufoɔ no te aseɛ no, wankyerɛ nipa korɔ a ɔpɛ sɛ ɔdi n'adeɛ. Afei nso, wɔtumi frɛ obi kra ma no bɛkyerɛ ade korɔ pɔtee a ɛkuu no.  

## Baabi a Wɔtumi Frɛ Akra
Ɔkrafrɛ yɛ adeɛ bi a ɛyɛ hu. Nyɛ obiara na ɔbɛtumi adi saa dwumadie no anim anaa ɔbɛtumi ahwɛ bi. Beaeɛ a wɔtaa yɛ saa adeɛ no pa ara ne abosomfie. Wɔrekɔ a, ɛsɛ sɛ wɔn a wɔrekɔtie ɔkra no asɛm no yɛ akokodurufoɔ. Ɛsɛ sɛ wɔyɛ aniɛdenfoɔ. Afei nso, dwumadie no rekɔ so no, ɛnsɛ sɛ obiara su. Sɛ obi su a, ɔkra no bɛsan nso akɔ.

## Baabi a Mmoa Firi
Banmu

**Banmu** yɛ beaeɛ a Akanfoɔ sie wɔn ahemfo ne wɔn ahemaa. 

Akan amammerɛ mu no, wɔde obuo ne nidie a ɛsɛ fata ma wɔn akannifoɔ. Ne saa nti nyɛ beaeɛ biara na wɔtumi sie wɔn. Wɔn sie mu no, wɔte wɔn firi baabi a wɔsie ankorankorɛ no ho. Saa beaeɛ no yɛ baabi soronko a wɔasiesie ama adehyeɛ yi nko ara. 

## Mmara a Ɛfa Saa Beaeɛ yi ho.
Wɔwɔ ɔhene a ɔno na ɔhwɛ beaeɛ a wɔsie ahemfo ne ahemaa no so. Saa nipa yi na wɔfrɛ no banmuhene. Ɛhɔ asiesie ne adeɛ nyinaa hyɛ ne nsa. Banmuhene ne ahemfo mmaakommaako bi na wɔtumi kɔ hɔ. Obi ntumi nkɔ hɔ wɔ berɛ a ɔnyɛ ɔhene anaa n'ahemfo a wɔtumi kɔ hɔ no mu baako. Bio, wɔwɔ ahemfo a wɔwɛn beaeɛ a ɛte sei.

## Deɛ Nti a Wɔsie Ahemfo wɔ Banmu
Banmu yɛ biaeɛ bi a nyɛ obiaa na ɔtumi kɔ hɔ. Wɔwɔ awɛnfoɔ a wɔwɛn hɔ. Ɛbinom susu sɛ sika kɔkɔɔ a wɔde sie ahemfo no nti na wɔmpɛ sɛ wɔsie wɔn baabiara kɛkɛ a obiaa tumi kɔ. Afoforɔ nso ka sɛ ɛyɛ nidie soronko a wɔpɛ sɛ wɔde ma wɔn no nti na wɔyɛ no saa.

## Baabi a Mmoa Firi
Asasadwa

Asasadwa yɛ adwa a Akanfoɔ ahemfo ne wɔn mpanimfoɔ pa ara na wɔtaa tena so.

Ɛyɛ adwa bi a wɔde nnua asene no kwan soronko so. Asadadwa nyinaa wɔ su baako. Kyerɛ sɛ, ne nyinaa bɔberɛ yɛ pɛ. Nanso, ebiara wɔ biribi soronko bi wɔ ho a, ɛma no da nso firi nkaeɛ no ho. Ɛyɛ adwa tiawa bi a, ne fa a ɛsi fam no yɛ traa na beaeɛ a wɔtena no nso te saa. Ne mfimfini no ne ne tenten no ankasa. Wɔde nnua no ara bi na awene biribi ahyɛ mfimfini no a, ɛsɔ adwa adwa no mu gyina hɔ. 

## Baabi a  Asasadwa Taa wɔ
Nyɛ ahemfo nko na wɔtena asasadwa so. Obiara tumi sene bi si ne fie. Mmom, baabi a ɛtaa wɔ ne ahemfie. Ɛyɛ tete adwa nti, nkonnwa a ɛwɔ ahemfo nkonnwa dan mu(deɛ wɔbɔ din sɛ nkonnwa tuntum no) no nyinaa te saa ara. 

Akɔmfoɔ nso taa tena asasadwa so. 

## Asasadwa Dwumadie
Woba Akanman mu a, asasadwa yɛ ahyɛnsodeɛ a ɛkyerɛ sɛ yɛabɔ obi atenaseɛ. Nti wɔredi dwuma atitire bi a ɛno na ɛdi akotene. Ahensie mu, wɔde ɔhene to bɛka adwa so a, na ɛyɛ asasadwa. Biragorɔ mu no, asasadwa na wɔde asakyima no to ka so mprɛnsa de bɔ no atrnaseɛ wɔ mpaninyɛ mu. 

## Baabi a Mmoa Firi
Atɛ

Atɛ yɛ nkatasoɔ bi a wɔde kata ɔhene adwa so ansa na watena so.

Sɛ ɔhene ɔhene bi reba dwam a, wobɛhunu sɛ ne nkonneasoafoɔ no bi soa adwa a ɔbɛtene so no. Afei nso, wɔn mu bi kita birbi a ɛte sumeɛ. Saa adeɛ a ɛte sɛ sumeɛ no na wɔfrɛ no atɛ no. Ansa na ɔhene bi bɛtena ase no, ɛsɛ sɛ wɔde atɛ no to n'adwa so.

## Deɛ nti a Wɔde Atɛ to Ɔhene Adwa so
Ahemfo nkonnwa no yɛ krɔnkrɔn. Wɔgye di sɛ tumi bi wɔ mu a sɛ ɔhene de ne to kɛkɛ ka so a, ɛgu adwa no ho fi. Sɛ ne to ka adwa no na sɛ ne barima ka a, ɛtumi ma no dane krawa. Bɔ a wɔpɛ sɛ wɔbɔ ahemfo ho ban firi yeinom ho nti na wɔde atɛ to wɔn nkonnwa so ansa na wɔatena so no 

## Baabi a Mmoa Firi
Sini

Sini yɛ amammerɛ mu nnoɔma bi a wɔnam amammerɛ ahodoc bi so ahyehyɛ a, ɛda saa amammerɛ ahodoɔ no adi, ɛda nnipa asetena mu nhunumu adi, na ɛsane kyerɛ sɛdeɛ wɔbɔ wɔn bra. Akyinyegyeɛ biara nni ho sɛ, sini yɛ adwini ahodoɔ a ɛho hia na ɛma anigyeɛ, na ɛsane kura tumi a wɔnam so da nkyerɛkyerɛ anaasɛ wɔde kyerɛkyerɛ ɔman mma nnoɔma bi a, ɛda adi wɔ mfonin a wɔakeka abom  mu

## Sini Abɔseɛ
Sini anaa sinitwa amfiti prɛko pɛ wɔ ɔman Ghana. Akanfoɔ wɔ wɔn amammerɛ ne amanneɛ. Wɔ saa amammerɛ ne amanneɛ yi mu na Akanfoɔ wɔ wɔn ahwɛgorɔ a ebi ne Anansesɛm, Anyan, Nsaguo, Abadintoɔ, Ayiyɔ, Bragorɔ, Awaregyeɛ, Afahyɛ ne deɛ ɛkeka ho. Wɔakyekyɛ saa ahwɛgorɔ yi mu mmiɛnsa. Ɛno ne; Amammerɛ ne amanneɛ ho (Ceremonial Drama). Akanfoɔ yɛ saa ahwɛgorɔ yi berɛ a wɔreda wɔn amammerɛ bi adi. Deɛ ɛtɔ so mmienu ne ahwɛgorɔ a yɛde yɛn ano ka (Narrative Drama). Wɔ saa ahwɛgorɔ yi mu no, ano na wɔde di dwumadie no nyinaa. Deɛ  ɛtɔ so mmiɛnsa ne asa ahwɛgorɔ (Dance Drama).  Wɔ asa ahwɛgorɔ yi mu no, ɛnyɛ onipa biara na ɛsɛ sɛ ɔda saa aɔdaawɛgorɔ yi adi, ɛfiri sɛ, sɛ obi yɛ na wannyɛ no yie a ɛde animguaseɛ brɛ no.

## Baabi a Mmoa Firi
Dawuro

Duro yɛ akadeɛ a ɛdi Aknfoɔ nnwom mu akotene pa ara no mu baako.

Dawuro yɛ dadeɛ bi a wɔawene no kwan soronko so, na wɔde ka akadeɛ ahodoɔ bi te sɛ ntwene, firikyiwa, torowa ne ade ho di dwumasosno wɔ Akanfoɔ nnwomtoɔ ne agorɔ ahodoɔ mu. Ɛyɛ dadeɛ Kumaa bi a ɛterɛ kakra a wɔaka abom agya kwan bi wɔ mfimfini a, wɔde abaa bi wɔ mu a, ɛma no nya nnyegyeeɛ soronko bi.

Nneɛma a wɔde bɔ dawuro no bi tumi yɛ mmaa nteanteaa anaa nnadeɛ no ankasa ankasa bi.

## Dawuro Dwumadie
Dawuro di dwuma ahodoɔ pii wɔ Akanfoɔ amammerɛ mu. Wɔde di dwuma sɛ nnwomtoɔ ho akadeɛ no baako. Ɛwɔ nnyegyeeɛ soronko bi a, ɛma agorɔ yɛ dɛ. Dawuro mpa agorɔ ahodoɔ bi te sɛ Adowagorɔ, Nwonkorɔ, Fɔntɔnfrɔm ne ade mu da. Bio, wɔde dawuro bɔ amanneɛ. Kane a na kasafidie anaa ɔhwɛ-tie afidie (TV) mmaeɛ no, na dawuro na wɔde frɛ nkorɔfoɔ bɛboa ano bɔ wɔn amanneɛ. Ɛnnɛ yi koraa mpo no, dawuro yɛ ahyɛnsodeɛ ma amanebɔ ne nkitahodie.

## Baabi a Mmoa Firi
Tosa

Tosa nneɛma a ɔbɔfoɔ de ka ne ho kɔyɛ ha no mu baako. Ɛyɛ dua bi akyi anaasɛ ne hono a ɔbɔfoɔ wae na ɔboro ma ɛyɛ sɛ sapɔ.

Ɛnyɛ berɛ biara na ɔbɔfoɔ kɔ wuram a ɔsan ba fie da no ara. Abɔfoɔ tumi di wuram bɛyɛ nnaawɔtwe. Ɛnam ho yɛ den mpo a, wɔtumi hyɛ wuram nna bɛyɛ deɛ ɛboro saa. Ɛno nti na wɔtaa siesie mmeaeɛ bi wɔ kwaeɛ mu a wɔtumi tena hɔ nna kakra no. Sa mmeaeɛ yi na yɛfrɛ hɔ nnanso. Ɛhɔ na wɔkɔkyinkyini a wɔba bɛgye wɔn ahome, nua aduane, dware yɛ biribiara. Ɛhɔ ara nso na wɔkum nam kɛseɛ a wɔsiesie de kɔ fie. Ɛhɔ ara nso na wɔdware. Ɛhɔ yɛ beaeɛ bi a nyɛ daa na wɔbɛtumi de sapɔ a wɔde dware wɔ fie no bɛtumi akɔ. Nti wɔde sapɔ bi a wɔfrɛ no tosa na ɛdware. Ɛyɛ nnua a wɔtaa wae de yɛ tosa yi bi ne sɔfɔ anaa fɔtɔ, anaa kyɛnkyɛn. Tosa no mu na ɔbɔfoɔ no de aboba no ne atuduro no gu ansa na wɔde ahyɛ etuo no mu

## Baabi a Mmoa Firi
Akanfoɔ Tete Dwom

Teten dwom yɛ nwom bi a ɛfa nnipakuo bi abrabɔ, nneyɛeɛ ne wɔn gyidie ho. Tete dwom fa nnipakuo bi amammerɛ ne wɔn amanneɛ ho. Ɛyɛ nwom a yɛde agya nkyirimma firi awoɔ ntoatoasoɔ so nam anosɛm kasadwini so. Ɛyɛ agyapadeɛ a ɛkyerɛ yɛn afahyɛ ahodoɔ, daadaa nneɛma a yɛyɛ ne anansesɛm anaa suahunu nsɛm bi. Nwom ne asa yɛ ade titiriw a ɛka Akanfo abrabɔ ho. Abrabɔ anaa nneɛma biara no, Akanfo wɔ ho nwom. Akanfoɔ to nwom sane sa wɔ berɛ a anigyeɛ, awerehoɔ ne ɔko aba. Wɔto "Aho" de bɔ wɔn atamfo hu wɔ akono. 

Sɛ asomdwoeɛ ba nso a, Akanfoɔ to nwom de horan anaa kanfo wɔn ahenfo. Wɔto dwom de bɔ akutia. Akɔm berɛ mu nso wɔto nwom bɔ twene de kanyan ahonhom ma wɔdi dwuma. Akanfoɔ ne titirie Asantefoɔ ne Kwahufoɔ hyia mu to nwom. Wɔtumi to no ankorɛkorɛ . Mpɛn pii no, mmaa na wɔto nwom wɔ fie, adwuma mu ne mmeaeɛ ahodoɔ de kyerɛ tebea a ɔwɔ mu adi. Tebea ne beaeɛ biara ho nwom a wɔto; Afahyɛ, ayie ase, ɔko ne adwabɔ ahodoɔ ase.

## Baabi a Mmoa Firi
Ɔdwontoni Peter Kwabena Yamoah ho Asɛm

Peter K. Yamoah yɛ ɔdwontoni a ɔfiri Agona Nyakrom a ɛwɔ mfimfini mantam. Wɔwoo no afe apem aha nkron ne aduasa nnum (1935) mu. Dwuma a ɔdi ara yɛ nnwomtoɔ, ɔyɛ "highlife" dwontoni. Ɔyɛ ɔdwontoni a ɔwɔ edin na ne nnwom a ɛma ɔgyee din no bi ne, Serwaa Akoto, obi dɔ me, saa na ɔdɔ teɛ, fa asɛm kyɛ ne deɛ ɛka ho.

"Rainbow Records" yɛ nnwontokuo a na ɔne wɔn yɛ adwuma wɔ afe apem aha nkron ne aduoson nnan mu. Ɔman Ghana mu na na ɔyɛ ne nnwontoɔ adwuma no. Ɔwuu wɔ afe mpem mmienu ne du-nnan (2014) mu.

## Baabi A Menyaa Mmoa Firiiɛ
Ɔdwontoni Deeba

Edin a ɔdwontoni yi awofoɔ de too no yɛ Deeba Acheampong. Ɔfiri Nkran mmom Engresi man mu (UK) na na ɔdi ne dwuma. N'adwuma a ɔyɛ ara ne nnwontoɔ, ɔyɛ "Highlife" ne "Hiplife" dwontoni. Dwuma titire a ɔdi wɔ nnwontoɔ mu ne kasahare deɛ buroni frɛ no "Rapper" no. Nnwom ahodoɔ a ɔdwontoni yi de gyee din bi ne, Deeba, Ahoɔfɛ hemaa, Abɛnkwan ne deɛ ɛkeka ho. 

Nnwomtokuo a na ɔdi ne dwuma wɔ mu ne "First Class Entertainment". Nnwom baako a ɔde gyee edin pa ara ne "Deeba" a ɛpue abɔnten afe mpenu ne baako (2001) no na ɔde gyee din pa ara.

## Baabi A Menyaa Mmoa Firiiɛ
Bɔmframa

Bɔmframa yɛ nneɛma a ɔbɔfoɔ de ka ne ho kɔyɛ ha no mu baako.

Ɛyɛ nso a ɔbɔfoɔ rekɔ ha a, ɔhu hwɛ baabi a mframa no ani kyerɛ. Ɛtumi yɛ asra anaa onyina nso. Sɛ ɔbɔfoɔ hunu mmoa wɔ baabi a, na wahu ahwɛ faako a ɛbɛkɔ no yie, na akyerɛ no deɛ mframa no bɔ kɔ. Sɛ ɛbɔ ba deɛ ɔwɔ no a, na ɛkyerɛ sɛ ɔgyina yie. Mmoa no nte ne ho hwa nawɔadwane. Sɛ ɛbɔ kɔ beaeɛ a mmoa no anamɔn bobɔ no a, na kyerɛ sɛ ɔnnyina yie ɛsiane sɛ ne ho hwa bɛbɔ akɔ wɔn so. Wɔbɛte, ahunu sɛ obi wɔ hɔ. Ɛkɔba no saa a, wɔbɛtumi adwane. 

Deɛ nti a wɔde dua pɔtee bi (onyinaa) nso na ɛtaa yɛ no ne sɛ, onyina yɛ dua bi a, ne nnyen mu nyɛ duru saa. Ɛno nti, ne nso mu nyɛ duru. Yei boa ma mframa no tumi hu no yie ma ɔbɔfoɔ no hunu baabi a mframa no ani kyerɛ.

## Baabi a Mmoa Firi
Awaredodoɔ

Awaredodoɔ ne sɛ ɔbarima anaa ɔbaa bi bɛ bɛnya ahokafoɔ a wɔboro baako. Akanman mu no, mmarima na amammerɛ ma wɔn kwan sɛ wɔware mmienu anaa deɛ ɛboro saa.  Amammerɛ mma ho kwan sɛ mma nso nware  dodoɔ a wɔpɛ. 

## Awaredodoɔ ho Mfasoɔ
Akanman mu no, wɔbu mmarima a wɔwɔ nyerenom pii no pa ara. Mmɔfra a wɔpue awaredodoɔ mu no boa wɔn awofoɔ wɔ adwuayɛ mu. Yeɛ ma wɔn awofoɔ no nya agyadeɛ pii. Akanfoɔ mpaninnie ne wɔn nkonwa no kyiri efi anaa. Sɛ ɔbaa bi a wabu ne nsa a ɛnsɛ sɛ ɔbɛn ɔhene. Mmarima a wɔwɔ saa diberɛ yi ware  bebree sɛdeɛ ɛbɛyɛ a, daa wɔbɛnya obi a ne ho te ayɛ aduane ama wɔn. Ɛbue kwan ma mmaa pii nya awareɛ.

## Deɛ Ɛnyɛ wɔ Awaredodoɔ ho
Mmarima no pii taa to wɔn yerenom no bi asaworam a wɔnhwɛ wɔn koraa. Ɔbarima no tumi dɔ wɔn mu bi sene bi. Ɛtumi de wantwiwantwi ba mma no ntam. Ɛtumi de adutoɔ ne basaabasaa ba. Mpɛn  pii no, ɔdɔ ne  koroyɛ ntena mma no mu. Mpɛn pii no, sɛ ɔbarima no ka baaabi a, awaredodoɔ yi de mansotwe ba n’agyapadeɛ ho. 

## Baabi a Mmoa Firi
Ɔdwontoni Ofori Amponsah

Ɔdwontoni yi din a n'awofoɔ de too no ne, Samuel Ofori Amponsah. Wɔwoo no afe apem aha nkron ne aduoson nnan (1974). Kuro a ɔfiri so yɛ Akyem Agogo a ɛwɔ Asante mantan mu.

Ɔyɛ ɔdwontoni a ɔto highlife ne hiplife nnwom, ɔno ara na ɔtwere ne nnwom. Wagyegye abasobodeɛ pii wɔ Ghana ne amannɔne. 

Ɔwɔ album bebree, nnwom ahodoɔ a ɛmaa ɔgyee din pa ara ne, stoolege, sardine, emmanuella ne deɛ ɛkeka ho. Ɔdwontoni yi di nnwom dwuma wɔ oman Ghana mu, nnwontokuo a na ɔhyɛ aseɛ yɛ "4 reez westside entertainment".

## Baabi A Menyaa Mmoa Firiiɛ
Ɔdwontoni Daaseberɛ Dwamena

Ɔdwontoni yi firi Koforidua a ɛwɔ Apueeɛ mantam. Edin a n'awofoɔ de too no yɛ Abubakar Saddiq, wɔwoo no afe apem aha nkron ne aduosia nnwɔtwe (1968) mu.

Na ɔdi ne dwuma sɛ ɔdwontoni, ɔyɛ ɔdwontoni a ɔno ara na ɔtwere ne nnwom. Nnwom a ɔyɛ ne highlife ne hiplife, wagye abasobɔdeɛ pii. 

Ɔyɛ obi a obiara nim no esiane ne nnwom a ɔto no nti, nnwom ama ɔgyee din pa ara ne ahoɔfɛ, twaso, ɔbaa bɛn nie, "you can't touch me" ne deɛ ɛka ho.Ɔyɛ ɔdwontoni a na ɔdi ne dwuma kɔ amannɔne nyinaa, nnyɛ Ghana nko ara.

## Baabi A Menyaa Mmoa Firiiɛ
Hip Hop

Nkyerɛkyerɛmu ahodoɔ wɔ hɔ a ɛkyerɛ faako a asɛmfua ‘hip-hop’ firi baeɛ, nanso nea agye din sene ɛmu biara ne Owura bi a yɛfrɛ no Keith Wiggins a dodoɔ no ara frɛ no Keef Cowboy a ɔka kuo bi a wɔfrɛ no ‘Grandmaster Flash and the Furious Five’ ho. Keith Wiggins de nsɛmfua ‘hip|hop |hip|hop’ dii dwuma, suasuaa asrafoɔ a wɔrenante wɔ berɛ bi a na ne yɔnko brɛboɔ bi de ne ho akɔdan asrafoɔ adwuma no.

Owura bi a ne din de Kevin Smith na ɔboaa  Owura Keith Wiggins maa ɔde kasasin hip hop no bɛgyee din. Akyire no,  hip hop bɛgyee din kɛseɛ wɔ nnwom mu wɔ afe apem ahankron ne aduoson (1970s) mu. 

## Baabi a Mmoa Firi
Sɛ-Nipa

Sɛ- nipa yɛ kasasu a ɛdi dwuma wɔ kasa biara mu no mu baako. Akan kasa mu nso, kasaau di dwumasono pa ara.

Sɛ-nipa mu sɛ, sɛ-nipa kyerɛ sɛ yɛde nnipa su, nneyɛɛ anaa atenka ma nnoɔma a ɛnyɛ nnipa, ma wɔnya onipa nsɛnkyerɛnne.

Adeɛ biara a wɔbɛma no ayɛ onipa no kyerɛ sɛ wɔde nnipa su bɛkyerɛkyerɛ mu wɔ ɔkwan so sɛnea ɛbɛyɛ a ɛbɛtumi ayɛ saa adeɛ no ho mfoni a ɛmu da hɔ wɔ akenkanfoɔ adwene mu.

Ɔdwontoni Kojo Antwi de sɛ-nipa dii dwuma wɔ ne dwom afafrantɔ mu.

Nhwɛsoɔ:

Wadane aboa nanka, wɔakyekyere kahyire agu me so.

## Baabi a Mmoa Firi
Ntotohosɛm

Ntotoho yɛ kasasu ahodoɔ no mu baako. Sɛ obi reyɛ ntotoho a, na ɛkyerɛ sɛ ɔde nnoɔma mmienu a wɔn su nyɛ adekorɔ anaa sɛ nsɛ redi dwuma, ɔde baako retoto ɔfoforɔ no ho. Nsɛm a yɛde yɛ ntotoho ne; sɛ, te sɛ ne kyɛn.

Ntotohosɛm kyerɛ sɛ wode nnoɔma mmienu a wɔn su nsɛ reyɛ ntotoho. Ɔkyerɛ sɛ ntotoho de 'te sɛ' anaa 'sɛ' di dwuma de ka nneɛma mmienu a ɛsono emu biara bom, a ɛtwe adwene si wɔn su so.

Ɔdwontoni Kojo Antwi de ntotohosɛm dii dwuma wɔ ne dwom afafrantɔ mu.

Nhwɛsoɔ bi nie;

Wobɛkura me mu sɛ kosua mono.

Ɔdɔ bi te sɛ samina ahuro.

Ɔdwontoni Daasebre Gyamenah nso de ntotohosɛm dii dwuma wɔ ne dwom woafom mu.

Nhwɛsoɔ bi ne;

Wo hwene teaa sɛ drobɛn. 

W'atikɔ sɛ obi aniwa.

## Baabi a Mmoa Firi
Kyereben

Kyereben yɛ nwɔ a wɔn ho yɛ fɛ na wɔn ho san nso yɛ hu para no mu baako.

kyereben yɛ aboa bi a ne ho yɛ fɛ yie nanso sɛ wodi n’ahoɔfɛ akyi de no di agorɔ a, ɔbɛka wo akum wo. Ɔkyereben ho yɛ fɛ nanso ne ho yɛ hu san nso yɛ ahomete. Wɔ dwom yi mu no, ɔkyereben gyina hɔ ma ahoɔfɛ, nnaadaa ne ahobraseɛ.

N'ano borɔ ano yɛ de. Ɛkɔ onipa bi anaa aboa bi mu a, ɛnkyɛ koraa na aforo no. Ɛforo no saa nso a, ɛnkyɛ na adi bɔne. Onipa korɔ anaa aboa a kyereben yi borɔ akɔ ne mu no tumi wu. 

## Baabi a Mmoa Firi
Ampɛ Mmuaeɛ Nsɛmmisa

Ampɛ muaeɛ asɛmmisa  yɛ kasasu a ɛdi dwuma wɔ kasa nnipakuo biara kasa mu no mu baako. Ɛka kasasu a ɛdi dwumasono wɔ Akanfoɔ kasa mu no mu baako. Ɛyɛ asɛm a wɔbisa no kɛkɛ, na ɛnhia mmuaeɛ. Ampɛmuaeɛ asɛmmisa yɛ asɛmfua bi a wɔde ka asɛm bi, si asɛm bi so dua anaa sɛ wɔde dan atenka bi adi, sen sɛ wɔde bɛma mmuaeɛ.

Ampɛmuaeɛ asɛmmisa sɛ ɛyɛ asɛmmisa a wɔbisa no sɛ wɔnnya mmuaeɛ, na mmom sɛ wɔbɛka asɛm bi, asi asɛm bi so dua anaa sɛ wɔde asɛm bi bɛto dwa. Ɔdwontoni Kojo Antwi de ampɛmuaeɛ asɛmmisa dii dwuma wɔ ne.dwom afafrantɔ mu.

Nhwɛsoɔ;

Anaa sɛ me ho repo biom a aduro bɛn na mɛnom?

## Baabi a Mmoa Firi